PRITARTA

Joniškio rajono savivaldybės mero

2024 m. balandžio 5 d. potvarkiu Nr. M-130

PATVIRTINTA

Joniškio r. Skaistgirio gimnazijos direktoriaus 2024 m. balandžio 8 d.

įsakymu Nr. V-8

**JONIŠKIO R. SKAISTGIRIO GIMNAZIJOS 2024–2026 METŲ**

**STRATEGINIS VEIKLOS PLANAS**

**I SKYRIUS**

**ĮVADAS**

1. Joniškio r. Skaistgirio gimnazijos (toliau – Gimnazijos) strateginio plano tikslas – efektyviai ir tikslingai planuoti ir organizuoti Gimnazijos veiklą 2024–2026 metų laikotarpiui, telkti bendruomenę sprendžiant aktualias ugdymo problemas, numatyti, kaip bus įgyvendinami ugdymo veiklai keliami reikalavimai, pasirinkti reikiamas Gimnazijos veiklos kryptis ir prioritetus.
2. Gimnazijos strateginis planas parengtas vadovaujantis Lietuvos Respublikos švietimo įstatymu, Lietuvos pažangos strategijoje „Lietuva 2030“ keliamais uždaviniais švietimui, kurie patvirtinti Lietuvos Respublikos Seimo 2012 m. gegužės 15 d. nutarimu Nr. XI–2015 „Dėl valstybės pažangos strategijos „Lietuvos pažangos strategija „Lietuva 2030“ patvirtinimo“, „Geros mokyklos koncepcija“, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308, Joniškio rajono savivaldybės 2021–2027 m. strateginiu plėtros planu, Joniškio rajono savivaldybės 2024–2026 m. strateginiu veiklos planu, Gimnazijos išorės vertinimo rekomendacijomis (Nacionalinės mokyklų vertinimo agentūros 2023 m. kovo 27 d. ataskaita Nr. A-8), Gimnazijos veiklos įsivertinimo išvadomis, metinėmis Gimnazijos veiklos ataskaitomis.
3. Gimnazijos strateginis planas rengiamas vadovaujantis nuostata, kad strateginis valdymas (strateginis planavimas yra jo dalis) yra nuolatinis, dinaminis ir nuoseklus procesas, kuriuo remdamasi Gimnazija laiku prisitaiko prie išorinės aplinkos pokyčių ir veiksmingiau išnaudoja savo turimą potencialą.
4. Trejiems veiklos metams parengtas strateginis planas gali būti koreguojamas kasmet, jeigu kyla būtinybė ir tikslingumas. Jam įgyvendinti Gimnazija kasmet rengia Metų veiklos planą ir jį papildančias veiklos programas. Metų veiklos planas yra rengiamas atsižvelgiant į Gimnazijos ugdymo procesą, papildomas mokytojų, pagalbos mokiniui specialistų ir vadovų veiklas, numatomas mokslo metų eigoje.
5. Joniškio r. Skaistgirio gimnazijos strateginį veiklos planą rengė gimnazijos direktoriaus 2023 m. lapkričio 21 d. įsakymu Nr. V-67 „Dėl 2024–2026 metų strateginio plano rengimo darbo grupės sudarymo“ sudaryta strateginio plano rengimo grupė. Planas parengtas laikantis viešumo, atvirumo, partnerystės principų.

**II SKYRIUS**

**BENDROSIOS NUOSTATOS**

6. Gimnazijos teisinė forma – biudžetinė įstaiga.

7. Gimnazijos priklausomybė – savivaldybės mokykla.

8. Gimnazijos savininkė – Joniškio rajono savivaldybė. Savininko teises ir pareigas įgyvendinanti institucija – Joniškio rajono savivaldybės meras, išskyrus tas Gimnazijos savininko teises ir pareigas, kurios yra priskirtos išimtinei ir paprastajai Joniškio rajono savivaldybės tarybos kompetencijai (jeigu paprastosios tarybos kompetencijos įgyvendinimo savivaldybės taryba nėra perdavusi savivaldybės merui).

9. Gimnazijos buveinė – Šermukšnių g. 2, Skaistgirys, Joniškio rajono savivaldybė.

10. Gimnazijos grupė – bendrojo ugdymo mokykla. Gimnazijos tipas – ilgoji gimnazija. Gimnazijos mokymo kalba – lietuvių. Mokymo forma: grupinio mokymo(si), pavienio mokymo(si). Mokymo proceso organizavimo būdas: kasdienis, savarankiško mokymo(si). Vykdomos švietimo programos: ikimokyklinio, priešmokyklinio, pradinio, pagrindinio ugdymo programos pirmoji ir antroji dalis, akredituota vidurinio ugdymo programa ir individualizuotos ugdymo programos.

**III SKYRIUS**

**BENDROSIOS ŽINIOS**

11. Gimnazijos įsteigimo data, grįsta teisės aktais ir istoriniais šaltiniais – 1910 m. buvo įsteigta valdinė pradžios mokykla. 1913 m. vietos gyventojai nupirko žemės ir pradėjo statyti mokyklą, kurioje pradinių klasių mokiniai mokėsi iki 1997 m. 1946 m. mokykla tapo septynmete ir 1952 m. išleido I laidą, kurią baigė 19 mokinių. 1953 m. įsteigta vidurinė mokykla. 1960 m. pradėtas statyti naujas vidurinės mokyklos pastatas. 1964 m. rugsėjo 1 d. mokiniai įžengė į naują mokyklą. 1977 m. pastatytas bendrabutis, o nuo 1997 m. iš senų pastatų į jį persikėlė pradinių klasių mokiniai. 2006 m. prie mokyklos prijungiamas Skaistgirio vaikų darželis, kuris tampa mokyklos Ikimokyklinio ugdymo skyriumi. 2016 m. Ikimokyklinis ugdymo skyrius perkeltas į modernizuotas patalpas Gimnazijoje, o 2020 m. rugsėjo 1 d. atidaryta trečia ikimokyklinio ugdymo grupė.

2014 m. rugsėjo 1 d., akreditavus vidurinio ugdymo programą, mokykla tapo Joniškio r. Skaistgirio gimnazija. 2017 m. modernizuota gimnazijos sporto salė ir dalis mokyklos fasado. 2023 m. Gimnazija išleido LXV abiturientų laidą. 2023 m. Skaistgirio mokyklai sukako 113 metų.

12. Gimnazijoje yra 12 klasių komplektų: pradinio ugdymo programa įgyvendinama 1–4 klasėse (4 komplektai), pagrindinio ugdymo programa – 5–10 klasėse (6 komplektai), vidurinio ugdymo programa – 11–12 klasėse (2 komplektai). Yra priešmokyklinio ugdymo grupė, Ikimokykliniame ugdymo skyriuje veikia trys grupės. Per trejus metus ugdymo įstaigoje mokinių skaičius sumažėjo 4,8 proc.

**IV SKYRIUS**

**IŠORĖS ANALIZĖ**

**Politiniai-teisiniai veiksniai**

13. Lietuvos politiniame gyvenime vyksta nuolatiniai pokyčiai. Lietuvos Respublikos Vyriausybės programa didina galimybes įgyvendinti Valstybinę švietimo strategiją: mokyklų savarankiškumo didinimo, mokymo lėšų plėtros, visuomenės vaidmens stiprinimo, ugdymo individualizavimo, mokytojų karjeros sistemos atnaujinimo ir kitose srityse.

Savo veiklą Gimnazija grindžia Lietuvos Respublikos Konstitucija, Lietuvos Respublikos Seimo ir Lietuvos Respublikos Vyriausybės formuojama švietimo politika, įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Joniškio rajono savivaldybės tarybos sprendimais, Savivaldybės administracijos direktoriaus įsakymais, Gimnazijos nuostatais, kitais teisės aktais. Skaistgirio gimnazija yra ilgoji gimnazija, nuo 2014 m. rugsėjo 1 d. akreditavusi vidurinio ugdymo programą. Priimant mokinius mokytis į Gimnaziją pagal pagrindinio ugdymo pakopos antrosios dalies programą ir pagal vidurinio ugdymo programą, aptarnavimo teritorija netaikoma. Gimnazija kasmet atlieka vidaus veiklos įsivertinimą, 2023 m. kovo 6–8 d. atliktas Gimnazijos veiklos kokybės išorinis vertinimas.

**Ekonominiai veiksniai**

14. Gimnazijos finansavimas iš dalies priklauso nuo šalies ekonominės būklės ir mokinių skaičiaus. Gimnazijos pagrindiniai finansavimo šaltiniai – valstybės ir savivaldybės lėšos. Siekiant įstaigos modernizavimo, lieka ugdomosios aplinkos atnaujinimo problema, nuolatinių investicijų į ugdymą paieška, kad būtų užtikrinta geresnė švietimo kokybė. Ugdymo planui įgyvendinti, mokymo priemonėms įsigyti, pedagoginių darbuotojų kvalifikacijai tobulinti lėšų iš dalies pakanka. Veiksmingai naudojant valstybės biudžeto (VB) ir savivaldybės biudžeto (SB) skiriamas lėšas, atnaujintos ugdymo erdvės ir aplinka, įsigyta šiuolaikiškų ugdymo priemonių ir įrangos.

**Socialiniai veiksniai**

15. Didžiausią neigiamą įtaką švietimo įstaigų veiklai turi socialiniai veiksniai – gimstamumo mažėjimas ir emigracija. Jaunos šeimos renkasi gyvenamąją vietą didesniuose miestuose. Tai lemia mokinių skaičių mokykloje:

2021 m. sausio 1 d. – 195 ir 55 ugdytiniai Ikimokykliniame ugdymo skyriuje.

2022 m. sausio 1 d. – 201 ir 49 ugdytiniai Ikimokykliniame ugdymo skyriuje.

2023 m. sausio 1 d. –198 ir 50 ugdytinių Ikimokykliniame ugdymo skyriuje.

2024 m. sausio 1 d. – 191 ir 47 ugdytiniai Ikimokykliniame ugdymo skyriuje.

Gimnazijoje kasmet mokosi iki 30 mokinių, turinčių specialiųjų ugdymosi poreikių, iš jų –   
9–10 mokinių, turinčių didelių specialiųjų ugdymosi poreikių. 35,86 proc. mokinių gauna nemokamą maitinimą.

**Technologiniai veiksniai**

16. Gimnazijoje siekiama užtikrinti ugdymo kokybę naudojant šiuolaikines švietimo technologijas ugdymo turiniui perteikti, modernizuojant ugdymo aplinką. Naudojamas elektroninis dienynas TAMO ir virtualioji mokymosi aplinka *Microsoft Office 365*.

Nuolat atnaujinama Gimnazijos kompiuterinė technika ir kitos ugdymui reikalingos priemonės. Gimnazijoje visi kompiuteriai prijungti prie interneto, veikia Wi-Fi. Mokiniams ir jų tėvams (globėjams, rūpintojams), visuomenei žinios apie gimnazijos veiklą skelbiamos Gimnazijos tinklalapyje (www.skaistgiris.joniskis.lm.lt), socialinio tinklo *Facebook* paskyroje. Gimnazijos mokymosi aplinka pritaikyta visų įgyvendinamų ugdymo programų iškeltiems tikslams siekti, aktyviam ugdymui(-si), mokymui(-si), praktinei ir teorinei bei kt. veiklai. Gimnazijoje yra 128 personaliniai kompiuteriai, iš jų – 63 stacionarūs ir 15 nešiojamųjų kompiuterių. Kompiuteriai naudojami taip: 30 – informatikos kabinetuose, 30 – mokomuosiuose kabinetuose, 10 – Gimnazijos administracijos kabinetuose, 5 – bibliotekoje ir skaitykloje, 3 – mokytojų darbo kabinete. Mokymo procese naudojama 50 planšetinių kompiuterių, 4 interaktyvūs ekranai, 3 nuotolinio mokymo įranga aprūpintos virtualios klasės, 20 projektorių, 15 spausdintuvų, 2 dokumentų skaitymo kameros, 3 grafiniai planšetiniai kompiuteriai, 3 CD grotuvai ir magnetolos, 3D klasė su interaktyviu gamtos mokslų turiniu. Visi kompiuteriai prijungti prie interneto ryšio ir aprūpinti vaizdo ir garso įranga. Nuolat atnaujinamos mokymo priemonės, vadovėliai, skaitmeninis turinys. Šiuolaikinės ir informacinės priemonės, kompiuterinės mokomosios programos kokybiškai naudojamos ugdymo procese. Visi mokytojai turi kompiuterinio raštingumo įgūdžius.

**Edukaciniai veiksniai**

17. Švietimas plėtojamas atsižvelgiant į Lietuvos visuomenei atsiveriančias naujas galimybes: demokratijos ir rinkos ūkio plėtrą, informacijos gausą, sparčią kaitą.

Mokykla, organizuodama savo veiklą, įtraukia vietos bendruomenę, bendrauja ir bendradarbiauja su įvairiomis institucijomis, rajono ir šalies mokyklomis. Pamokos vyksta įvairiose edukacinėse aplinkose, išplėtota pažintinė veikla. Mokytojai kvalifikaciją tobulina individualiai ir pagal parengtą kvalifikacijos tobulinimo programą. Tėvams (globėjams, rūpintojams) sudaromos galimybės bendrauti ir konsultuotis su mokytojais, pagalbos mokiniui specialistais, vadovais dėl mokinių mokymosi, pasiekimų vertinimo, lankomumo ar mokinio socialinių ir psichologinių problemų.

**V SKYRIUS**

**VIDAUS ANALIZĖ**

**Teisinė bazė**

18. Gimnazija savo veiklą grindžia Lietuvos Respublikos Konstitucija, Vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministerijos norminiais aktais, Joniškio rajono savivaldybės tarybos sprendimais, Savivaldybės administracijos ir Savivaldybės administracijos Švietimo, kultūros ir sporto skyriaus įsakymais, Gimnazijos veiklos dokumentais ir Gimnazijos strateginiu planu.

19. Gimnazijos strateginis planas siejamas su Joniškio rajono savivaldybės 2021–2027 m. strateginiu plėtros planu, Joniškio rajono savivaldybės 2024–2026 m. strateginiu veiklos planu, patvirtintu Joniškio rajono savivaldybės tarybos 2024 m. vasario 8 d. sprendimu Nr. T-1, ir to paties plano „Švietimo paslaugų užtikrinimas ir gerinimas“ programa.

**Organizacinė struktūra**

20. Gimnazijai vadovauja direktorius, skiriamas įstatymų nustatyta tvarka.

21. Gimnazijos taryba – aukščiausia Gimnazijos savivaldos institucija. Gimnazijos taryba telkia Gimnazijos mokinius, mokytojus, tėvus (globėjus, rūpintojus) ar kitus teisėtus mokinio atstovus, vietos bendruomenę demokratiniam Gimnazijos valdymui, padeda spręsti Gimnazijai aktualius klausimus, atstovauti teisėtiems Gimnazijos interesams.

22. Mokytojų taryba – nuolat veikianti Gimnazijos savivaldos institucija mokytojų profesiniams ir bendriesiems ugdymo klausimams aptarti. Ją sudaro Gimnazijos direktorius, direktoriaus pavaduotojas ugdymui, visi Gimnazijoje dirbantys pedagogai, švietimo pagalbą teikiantys specialistai, bibliotekininkas.

23. Mokinių taryba – demokratiškai išrinkta mokinių savivaldos institucija, kurią sudaro visų klasių seniūnai ir jų pavaduotojai.

24. Tėvų (globėjų, rūpintojų) komitetą sudaro klasių tėvų (globėjų, rūpintojų) atstovai, išrinkti klasių tėvų (globėjų, rūpintojų) susirinkime. Ji renkama kasmet, veikia pagal Tėvų (globėjų, rūpintojų) tarybos nuostatus. Susirinkimai organizuojami ne rečiau kaip du kartus per mokslo metus. Tarybos nariai atviru balsavimu renka pirmininką.

25. Metodinę tarybą sudaro metodinių grupių vadovai. Ji renkama vieneriems mokslo metams. Metodinei tarybai vadovauja direktoriaus pavaduotojas ugdymui, kuris organizuoja posėdžius, telkia metodinės tarybos narius.

26. Gimnazijos veiklą reglamentuoja Joniškio r. Skaistgirio gimnazijos nuostatai.

**Žmogiškieji ištekliai**

27. Gimnazijai vadovauja:

27.1. direktorius – švietimo vadybos magistras, pedagoginio darbo stažas – 34 m., vadybinio darbo stažas – 27 m., Gimnazijoje dirba nuo 2013 m. rugpjūčio 26 d.;

27.2. direktoriaus pavaduotojas ugdymui – pedagoginio darbo stažas – 28 m., vadybinio darbo stažas – 21 m.;

28. visi gimnazijos mokytojai – dalykų specialistai, nuolat tobulinantys profesinę kvalifikaciją. Mokytojų skaičius ir kvalifikacinės kategorijos 2024 m. sausio 1 d.:

|  |  |  |  |  |
| --- | --- | --- | --- | --- |
| Iš viso dirba pedagogų: | Turi mokytojo eksperto kvalifikacinę kategoriją | Turi mokytojo metodininko kvalifikacinę kategoriją | Turi vyresniojo mokytojo kvalifikacinę kategoriją | Turi mokytojo kvalifikacinę kategoriją |
| 33 | – | 16 (49 %) | 12 (36 %) | 5 (15 %) |

29. Suburta pagalbos mokiniui specialistų komanda: socialinis pedagogas, sveikatos priežiūros specialistas, specialusis pedagogas, logopedas, karjeros koordinatorius, mokytojo padėjėjai.

**Finansiniai ir materialieji ištekliai**

30. Pagrindiniai Gimnazijos lėšų šaltiniai: mokinio krepšelio lėšos, Savivaldybės biudžeto asignavimai (aplinkos lėšos), specialiųjų programų lėšos, rėmėjų lėšos, 1,2 proc. gyventojų pajamų mokesčio lėšos:

30.1. mokymo lėšos (ML) naudojamos pedagogų atlyginimams išmokėti, pedagogų kvalifikacijai tobulinti, vadovėliams ir mokymo priemonėms įsigyti, mokinių kultūrinei pažintinei veiklai ir profesiniam konsultavimui vykdyti, informacinėms technologijoms diegti. Mokymo lėšos planuojamos pagal Lietuvos Respublikos Vyriausybės patvirtintą ML metodiką;

30.2. aplinkos lėšos (SB) skiriamos nepedagoginių darbuotojų atlyginimams išmokėti, komunalinėms paslaugoms, transportui ir jo remontui, įrangai įsigyti, pastatų priežiūrai ir kitoms paslaugoms. SB lėšos planuojamos Joniškio rajono savivaldybės tarybos sprendimais. Specialiųjų programų lėšos, gautos už maitinimo ir transporto paslaugas, naudojamos komunalinėms paslaugoms apmokėti, įrangai ir kitoms prekėms įsigyti. Savivaldybės suformuotas aplinkos lėšų biudžetas netenkina Gimnazijos visų poreikių;

30.3. Gimnazija papildomų lėšų gauna iš rėmėjų, 1,2 proc. gyventojų pajamų mokesčio; lėšos naudojamos projektų finansavimui, mokiniams skatinti, materialinei bazei gerinti;

30.4. analizuojant lėšų šaltinius, matyti, kad Joniškio r. Skaistgirio gimnazijai 2021–2023 m. skirta:

**Biudžetas**

|  |  |  |  |
| --- | --- | --- | --- |
| Finansavimo šaltiniai | Lėšos (tūkst. Eur) | | |
| 2021 m. | 2022 m. | 2023 m. |
| Savivaldybės biudžeto lėšos, SB | 235,9 | 274,0 | 331,6 |
| Pajamos už teikiamas paslaugas, SB (BIP) | 13,2 | 23,5 | 28,8 |
| Valstybės biudžeto specialioji tikslinė dotacija, SB (VB) | 625,3 | 707,5 | 793,0 |
| Valstybės biudžeto kitos dotacijos, SB(VBK) | 13,7 | 5,0 | – |
| Iš viso: | 888,1 | 1 010,0 | 1 153,4 |

**Papildomos lėšos**

|  |  |  |  |
| --- | --- | --- | --- |
| Papildomos lėšos | Lėšos (tūkst. Eur) | | |
| 2021 m. | 2022 m. | 2023 m. |
| 1,2 % gyventojų pajamų mokestis | 0,9 | 0,7 | 1,0 |
| Kitos paramos lėšos | 0,2 | 2,0 | 0,2 |
| Iš viso: | 1,1 | 2,7 | 1,2 |

**Planavimo sistema**

31. Gimnazijos planavimo sistemą sudaro:

31.1. Gimnazijos strateginis planas;

31.2. Metinis veiklos planas;

31.3. Ugdymo planas;

31.4. mokomųjų dalykų ilgalaikiai planai;

31.5. pasirenkamųjų dalykų ir dalykų modulių programos;

31.6. mėnesiniai veiklos planai;

31.7. savivaldos institucijų planai;

31.8. biudžeto lėšų planavimas.

**Ryšių sistema**

32. Duomenims perduoti, sisteminti ir veikloms įgyvendinti naudojamos šios programos: MR (mokinių registras), PR (pedagogų registras), ŠVIS (švietimo valdymo informacinė sistema), KONTORA (dokumentų valdymo sistema) ir EAIS (elektroninė archyvų informacinė sistema). Gimnazija naudoja elektroninį dienyną TAMO, interneto svetainę [www.skaistgiris.joniskis.lm.lt](http://www.skaistgiris.joniskis.lm.lt) ir socialinio tinklo *Facebook* paskyrą.

33. Bendradarbiaujama su vairavimo mokykla JAGO, Joniškio žemės ūkio mokykla Joniškio A. Raudonikio meno mokykla, Lietuvos skautų organizacija, Valstybės sienos apsaugos tarnybos Pakrančių apsaugos pasienio rinktinės Šiaulių pasienio užkarda, Joniškio r. švietimo centru, įgyvendinamas tokios programos kaip INTERREG VI-Latvijos ir Lietuvos bendradarbiavimo per sieną 2024–2025 m. projektas LL-000555 „Language-a key for understanding your neighbor“, plėtojami ryšiai su Joniškio r. švietimo įstaigomis su Kauno Vytauto Didžiojo universiteto Lieutvos žemės ūkio akademija, Kauno technologijos universitetu, Klaipėdos universitetu, Joniškio rajono ugdymo įstaigomis, Pakruojo r. Žeimelio gimnazija, Kretingos r. Vydmantų gimnazija, Kupiškio P. Matulionio progimnazija, Akmenės r. Kruopių pagrindine mokykla, Kuršėnų Daugėlių progimnazija, Latvijos Respublikos Aucės vidurine mokykla, Latvijos Respublikos Augstkalnės pagrindine mokykla, Latvijos Respublikos Elėjos vidurine mokykla.

**Veiklos kokybės įsivertinimas ir stebėsenos sistema**

34. Gimnazijos veiklos stebėsena planuojama metams. Stebėsenos funkcijas atlieka Gimnazijos vadovai, savivaldos institucijos, pedagogai. Gimnazijos veiklos stebėsena grindžiama išorės ir vidaus norminių teisės aktų nustatyta tvarka. Pagrindiniai vidaus dokumentai, pagal kuriuos vykdoma veiklos stebėsena, yra Gimnazijos nuostatai, vidaus darbo tvarkos taisyklės, pareigybių aprašymai. Analizuojami mokinių rezultatai ir ieškoma galimybių gerinti ugdymo procesą. Kasmet vykdomas Gimnazijos veiklos kokybės įsivertinimas.

35. Kasmet vykdomas mokyklos veiklos įsivertinimas. Tris metus iš eilės (2021–2023 m.) geriausiai vertinami šie rodikliai:

35.1. orientavimasis į mokinių poreikius;

35.2. vertinimas ugdymui;

35.3. mokymasis ne mokykloje;

35.4. lyderystė.

36. Per 2021–2023 metus atliktas giluminis šių veiklos rodiklių vertinimas:

36.1. mokinio pasiekimai ir pažanga;

36.2. mokyklos pasiekimai ir pažanga;

36.3. mokinių įsivertinimas.

37. 2023 m. kovo 6–8 d. Nacionalinės mokyklų vertinimo agentūros atlikto Gimnazijos veiklos kokybės išorės vertinimo išvados:

37.1. stiprieji Gimnazijos veiklos aspektai:

37.1.1. geri mokinių pasiekimai konkursuose, varžybose, projektuose, olimpiadose;

37.1.2. Gimnazijoje analizuojami apibendrinti, susumuoti atskiro ugdymo(-si) rezultatai;

37.1.3. Gimnazijoje siekiama prasmingos integracijos;

37.1.4. materialieji ištekliai panaudojami paveikiai;

37.1.5. Gimnazijos atvirumas.

37.2. Tobulintini Gimnazijos veiklos aspektai:

37.2.1. visų mokinių motyvuojantis į(-si)traukimas į mokymosi procesą;

37.2.2. planavimo dermė, siekiant kiekvieno mokinio ūgties;

37.2.3. Gimnazijos veiklos tobulinimo sprendimų priėmimas siekiant bendros perspektyvos.

38. Apibendrinant veiklos kokybės vertinimo ir įsivertinimo 2021–2023 m. m. rezultatus, buvo nustatyti 2–3 lygiai. Tai rodo, kad Gimnazijoje yra gerų ir tobulintinų veiklos rezultatų. Vadovaujantis veiklos kokybės įsivertinimo išvadomis ir mokinių mokymosi pasiekimų rezultatais, rengiama Gimnazijos veiklos programa.

**VI SKYRIUS**

**STRATEGINIO PLANO 2021–2023 METAMS ĮGYVENDINIMO**

**ATASKAITA**

39. Strateginio plano 2021–2023 metams strateginė kryptis – kiekvieno mokinio ugdymo(-si) kokybė ir veiksmingumas. Strateginis tikslas – priemonių, sudarančių sąlygas užtikrinti kiekvieno mokinio mokymo(-si) kokybę ir veiksmingumą, sukūrimas, įgyvendinimas ir tobulinimas. Uždaviniai šiam tikslui įgyvendinti:

39.1. užtikrinti kiekvieno mokinio individualios pažangos augimą;

39.2. stiprinti mokytojų patyriminį mokymąsi;

39.3. skatinti aktyvų ir patrauklų ugdymą(-si) be sienų;

39.4. stiprinti mokinių mokėjimo mokytis kompetencijos ugdymą;

39.5. parengti ir įgyvendinti Skaistgirio gimnazijos perspektyvai palankias plėtros sąlygas.

40. Mokinių pažangos ir pasiekimų augimo buvo siekiama gerinant pamokos kokybę. Mokytojai dėmesį pamokoje skyrė uždavinių, turinio, metodų ir mokymo priemonių dermei, ugdymo turinio diferencijavimui ir individualizavimui, patirtiniam ugdymui.

Gimnazijoje atsiskaitomuoju laikotarpiu buvo įgyvendintas projektas „Kokybės krepšelis“ (Nr. 09.2.1-ESFA-V-719-01-0001), finansuojamas Europos Sąjungos struktūrinių fondų lėšomis. Siekiant mokinių individualios pažangos, sėkmingai įgyvendinta priemonė – partneriškas dviejų mokytojų darbo modelis, kai vienu metu pamokoje dirba du matematikos mokytojai (matematikos pamokose 8 ir II g klasėse).

Mokiniai lankėsi Šiaulių STEAM centre ir dalyvavo tiriamųjų darbų pamokose „Neatpažintas mikropasaulis: pamatyk, kas nematoma“, „Akinių lęšių geometrinių ir optinių parametrų matavimas ir vertinimas“, „Klaidžiojame veidrodžių labirintais“, „Garso ir vaizdo valdiklių programavimas“ ir kt.

Edukacinės pamokos kitose erdvėse teikė patrauklumo, vaizdumo, žadino susidomėjimą: edukacijos Pasvalio krašto muziejuje, Vilniaus universiteto Šiaulių akademijos botanikos sode, Šiaulių jaunųjų gamtininkų centre, Vandos Kavaliauskienės Katinų muziejuje, kino teatre, Išmaniojoje mokykloje Šiaulių miesto, Rokiškio r. Ilzenbergo dvare, Tervetės parke (Latvija), Raubonių parke, Alpakų ūkyje Šiaulių rajone, Žeimelio muziejuje, Šiaulių spaustuvėje, Chaimo Frenkelio viloje-muziejuje Šiauliuose, Žagarės kultūros centre, Joniškio kultūros centre, Joniškio istorijos ir kultūros muziejuje, Šiaulių „Aušros“ muziejuje, Panevėžio lėlių vežimo teatre, Šiaulių karinėje aviacijos bazėje ir kt.

41. Siekiant mokinių pažangos, buvo vedamos įvairių dalykų integruotos pamokos. Bendradarbiaujant su Akmenės r. Kruopių pagrindine mokykla ,vestos atviros integruotos pamokos ir Kruopių pagrindinėje mokykloje, ir Gimnazijoje. Mokytojai turėjo galimybę aptarti gerus ir tobulintinus integruotų pamokų aspektus, pasidalyti gerąja patirtimi, ugdyti mokinių dalykines ir bendrąsias kompetencijas ne tik savo mokykloje, bet ir kitose mokyklose. 2023 m. kovo mėn. atlikto Gimnazijos išorinio vertinimo metu buvo teigiama, kad „tinkamas ugdymo(-si) integralumas skatina mokinių aktyvumą, mažina mokinių darbo krūvį, skatina domėtis dėstomu dalyku(-ais), daro ugdymo(-si) procesą patrauklesnį ir tai yra stiprusis Gimnazijos veiklos aspektas“.

42. Atskaitomuoju laikotarpiu didėjo mokinių pažangumas iki 100 proc.: 2,85 proc. padidėjo 5–12 klasių mokinių skaičius, kurie mokosi pagrindiniu ir aukštesniuoju lygiu, 2,85 proc. sumažėjo patenkinamai besimokančiųjų mokinių skaičius, 6,58 proc. išaugo 1–4 klasių mokinių skaičius, kurie mokosi aukštesniuoju lygiu. Pagerėjo brandos egzaminų įvertinimų vidurkiai.

43. Mokiniai skatinami veikti ir atlikti tiriamuosius metinius projektinius darbus. Nuo 2016-09-01 iki 2023-09-01 mokiniai parengė 250 metinių tiriamųjų projektinių darbų iš įvairių mokomųjų dalykų. Kartą per mokslo metus organizuojama mokinių konferencija, kurioje dalyvauja ir kitų šalies mokyklų mokiniai. Apklausos parodė, kad mokiniams teikia džiaugsmo tai, kad rengiant projektinius darbus ir juos pristatant skatinamas jų smalsumas domėtis gyvenamąja aplinka, kelti ir spręsti jiems aktualias problemas, atsiranda galimybė patirti mokymosi sėkmę, sudaromos sąlygos įgyvendinti idėjas. Veiksmingas mokytojų kompetencijų stiprinimas, identifikuojant mokinių pažangą ir pasiekimus, atviros / integruotos netradicinėse aplinkose vedamos pamokos, skatinančios konstruktyvų mokytojų bendradarbiavimą, gerosios patirties sklaidą, sėkmingą naujų metodų taikymą. Ugdymo planas rengiamas ir ugdymo procesas planuojamas bei įgyvendinimas siekiant asmeninės mokinių pažangos, tobulinant pagalbos mokiniui teikimą. Siekiant suteikti mokiniams papildomą pagalbą, skiriamos konsultacijos, individualizuojamas mokinių mokymas(-is), veikia namų ruošos grupė. Vidaus įsivertinimas kryptingas–  vidaus įsivertinimo veiklos orientuotos į mokinių pasiekimus. Parengtas Mokinių mokymosi pasiekimų vertinimo ir vertinimo rezultatų panaudojimo tvarkos aprašas ir Mokinių, besimokančių pagal bendrojo ugdymo programas, lankomumo užtikrinimo tvarkos aprašas.

44. Gimnazijos bendruomenė kuria palankų mokymuisi mikroklimatą: siekia pagarbių mokytojų ir mokinių tarpusavio santykių, sprendžia mokinių bendravimo ir elgesio problemas pamokose, įgyvendina OLWEUS patyčių prevencijos programą, kad kiekvienas mokinys jaustųsi saugus ir vertingas. Tai svarbu, kai visose klasėse mokosi mokiniai, turintys specialiųjų ugdymosi poreikių. 2021–2023 m. Gimnazijos pedagogai įgyvendino Erasmus+ projektą „Garso vadovėliai – pagalba skaitymo sunkumų turintiems mokiniams ir jų mokytojams“, finansuojamą Europos Sąjungos programų lėšomis. Gimnazijoje įrengta erdvė mokiniams, turintiems įvairiapusių raidos sutrikimų, kurioje galima nusiraminti.

45. Gimnazijos bendruomenė siekia mokytis kartu. Gimnazijoje sukurta ir įgyvendinta pedagogų asmeninio tobulėjimo sistema (PATS). 2021 m. vasario–kovo mėn. vyko kolegialaus bendradarbiavimo praktinis projektas„Kviečiu į pamoką“ (tikslas – profesinės tarpusavio paramos kultūros ir kolegialaus mokymosi aplinkos kūrimas). Organizuota tarptautinė metodinė-praktinė konferencija ,,Sėkmingos pamokos receptai“. Joje dalyvavo pedagogai iš Latvijos Augstkalnės ir Aucės, Akmenės r, Šiaulių r., Joniškio r. mokyklų. Organizuota respublikinė mokinių projektinių darbų konferencija „Žengiu atradimų keliu“. Tai sudarė galimybę mokytojams dalytis savo ir perimti kitų mokyklų patirtis organizuojant įvairesnį ugdymo(-si) procesą.

2022–2023 metais organizuotos stovyklos – patirtiniai mokymai bendruomenės nariams. Apklausos rezultatai parodė, kad 95 proc. mokyklos savivaldos institucijų atstovų, dalyvavusių mokymuose, šios stovyklos dalyvių veiklą vertino „Gerai“ ir „Labai gerai“. Veikla buvo paveiki: skatino mokyklos bendruomenės narių aktyvų bendravimą ir bendradarbiavimą, suteikė galimybę mokiniams ugdytis kompetencijas.

Siekiant didinti mokinių ugdymosi veiklų pasirinkimą, II–IV gimnazijos klasių mokiniai nuo 2022 metų dalyvauja „Sumanaus mokinio akademijos“ inžinerijos / verslo eksperimentinės klasės veiklose: užsiėmimuose / išvykose į VDU LŽŪA ir AB „Linas Agro“. Tokiu būdu sudaromos sąlygos gimnazistams susipažinti su profesijomis, įmonėmis, planuoti savo ateities karjerą.

46. Sudarytos galimybės pilietinėms iniciatyvoms ir veikloms vykdyti: įgyvendinamas pilietiškumo ir gynybos įgūdžių kursas I gimnazijos klasėje kartu su plk. Prano Saladžiaus Šiaulių   
9-osios rinktinės kariūnais, aktyvi skautų veikla: dalyvavimas sueigoje Bazilionuose, tarptautinėje vasaros stovykloje Naisiuose ir kitose stovyklose, labdaringas apsilankymas Beržėnų globos namuose, dalyvavimas VI ekspedicijoje „Kardo rinktinės partizanų takais 2023“, pilietiškumo pamokoje su Lietuvos Respublikos Seimo nare A. Jakavonyte, Nacionaliniame miškasodyje Daunoravos miške ir kt.

47. Mokinių tėvai (globėjai, rūpintojai) sąmoningai įsitraukia į įvairias Gimnazijos veiklas, dalyvauja renginiuose ir patys juos inicijuoja. Vykdomas nuolatinis tėvų (globėjai, rūpintojai) švietimo, bendravimo ir bendradarbiavimo formų, būdų, priemonių tobulinimas. Visiems bendruomenės nariams suteikiamos lygios galimybes rodyti iniciatyvą, prisiimti atsakomybę už iniciatyvas, sprendimus.

48. Tvarkoma Gimnazijos aplinka, poilsio zonos, želdynai, kiemas, sukurta saugi aplinka mokiniams, gerėja estetinis Gimnazijos vaizdas. Visus tris metus daug dėmesio buvo skirta infrastuktūrai modernizuoti: atnaujinta lauko klasė, pavėsinės ir kitos erdvės mokinių poilsiui ir edukacijai, atliktas remontas mokomuosiuose kabinetuose, įrengta laboratorija pradinių klasių mokiniams, įsigyta mobili laboratorija. Pagerėjo mokinių mokymosi ir mokytojų darbo sąlygos, skatinamas mokinių noras sportuoti geresnėmis ir saugesnėmis sąlygomis, įtraukiama vietos bendruomenė į sporto renginius.

49. Gimnazijos strateginis planas 2021–2023 metams įvykdytas 100 proc.

**VII SKYRIUS**

**SSGG ANALIZĖ**

50. SSGG analizės suvestinė:

|  |  |
| --- | --- |
| **STIPRYBĖS** | **SILPNYBĖS** |
| * ugdymą motyvuojantis mikroklimatas, kuriamas geros, patikimos ir atviros ugdymo įstaigos įvaizdis; * kvalifikuoti, nuolat tobulėjantys pedagogai; * gimnazijos tradicijų puoselėjimas; * geros sąlygos mokinių saviraiškai; * skatinamos ir įgyvendinamos naujovės; * užsienio kalbos (anglų) komunikacinių gebėjimų ūgtis; * pilietinių iniciatyvų skatinimas; * gera emocinė atmosfera; * pasitikėjimas mokyklos vadovais; * mokyklos bendruomenės bendradarbiavimas ir vienas kito palaikymas; * mokytojų mokymasis ir tobulėjimas | * mokinių mokymosi motyvacijos stoka; * nepakankamai pagarbus mokinių elgesys su mokytojais, kitais darbuotojais; * mokinių tėvų (globėjų, rūpintojų) atsakomybės stoka sprendžiant auklėjimo, mokymosi ir lankomumo klausimus; * nepakankama mokytojų pagalba mokiniui planuojant savo mokymąsi, aptariant sėkmes ir nesėkmes; * nepakankamas užduočių diferencijavimas ir individualizavimas; * pasyvus mokytojų, mokinių, tėvų (globėjų, rūpintojų) dalyvavimas Gimnazijos veiklos įsivertinimo procese; * nepakankamai aktyvi mokinių savivalda |
| **GALIMYBĖS** | **GRĖSMĖS** |
| * visos bendruomenės į(si)traukimas į bendras veiklas gimnazijoje; * bendrų susitarimų laikymasis; * aktyvių mokymo(-si) metodų taikymas pamokose; * mokymosi spragų šalinimas privalomai lankant dalykų konsultacijas; * tarpdalykinių ryšių stiprinimas; * edukacinių, aktyvaus ir pasyvaus poilsio erdvių kūrimas; * dažnesnis veiklų STEAM centruose vykdymas; * mokytojų tarpusavio patirties sklaidos, dalykinio bendradarbiavimo stiprinimas | * demografiniai pokyčiai ir gyventojų emigracija lemia mokinių mažėjimą; * neigiamas visuomenės požiūris į švietimo sistemą ir mokytoją silpnina mokinių motyvaciją; * nepakankama tėvų (globėjų, rūpintojų) atsakomybė už vaikų ugdymą(-si) ir elgesį bei pasyvus dalyvavimas mokyklos gyvenime; * neadekvatus mokinių teisių ir pareigų   suvokimas;   * mokytojų ir pagalbos mokiniui specialistų trūkumas; * švietimo politikos neapibrėžtumas ir nepastovumas; * mokytojų emocinis „perdegimas“; * prastėjanti mokinių sveikata, psichologinės problemos, žalingi įpročiai |

**Strateginė išvada**

51. Išanalizavus vidinius ir išorinius veiksnius, atlikus SSGG analizę, apklausus bendruomenę buvo nustatyta 2024–2026 strateginė kryptis – kokybiškas ugdymas(-is) kiekvienam mokiniui.

**VIII SKYRIUS**

**GIMNAZIJOS VEIKLOS STRATEGIJA**

**Misija.**

Prasmės, atradimų ir mokymosi sėkmės siekianti, bendruomenės susitarimais savo veiklą grindžianti mokykla.

**Vizija.**

Mokykla kiekvieno asmeninei sėkmei.

**Filosofija.**

„Per veiklą – į tobulėjimą, per tobulėjimą – į sėkmę“.

**Vertybės.**

Solidarumas, veiklumas, atvirumas, kūrybingumas ir atsakingumas. Mokyklos bendruomenė – besimokanti, solidari, veikli, vienijanti atvirus, kūrybingus bei atsakingus žmones.

**Kultūra.**

Mus vienija tikėjimas, kad laikas, praleistas mokykloje, turi būti įdomus ir prasmingas. Mokiniams čia siekiame suteikti kiek įmanoma daugiau galimybių tobulėti, atsižvelgdami į jų amžių, gebėjimus ir poreikius. Čia kiekvienas mokosi ir nori būti mokomas. Tai mokykla, į kurią norisi eiti.

**2024–2026 strateginė kryptis – KOKYBIŠKAS UGDYMAS(-IS) KIEKVIENAM MOKINIUI.**

**2024–2026 m. keliamas strateginis tikslas** –priemonių, sudarančių sąlygas užtikrinti kokybišką ugdymąsi ir vienodas starto pozicijas kiekvienam mokiniui, sukūrimas, įgyvendinimas ir tobulinimas.

Uždaviniai tikslui įgyvendinti:

1. Analizuoti mokymo(-si) rezultatus ir įgyvendinti priemones pažangai gerinti.
2. Sudaryti sąlygas visapusiams, kokybiškam, patyriminiam, inovatyviam ugdymui(-si) organizuoti.
3. Plėtoti ir stiprinti mokytojų profesinį meistriškumą ir bendrąsias kompetencijas, įgyvendinant atnaujintą ugdymo turinį (UTA).
4. Stiprinti įtraukųjį ugdymą.
5. Modernizuoti ir kurti patrauklias, mokymąsi skatinančias aplinkas.

|  |  |  |  |  |  |  |
| --- | --- | --- | --- | --- | --- | --- |
| **Tikslas. Priemonių, sudarančių sąlygas užtikrinti kokybišką ugdymąsi ir vienodas starto pozicijas kiekvienam mokiniui, sukūrimas, įgyvendinimas ir tobulinimas** | | | | | | |
| ***1 uždavinys.* Analizuoti mokymosi rezultatus ir įgyvendinti priemones pažangai gerinti** | | | | | | |
| Eil. Nr. | Priemonės pavadinimas | Veiklos rodiklis, rezultatas | Laikas,  vykdytojai | Finansavimo šaltinis | |
| 1. | Formuoti požiūrį į atsakingą mokymąsi, individualią pažangą | Visi mokytojai, klasių vadovai (100 %) vadovausis Gimnazijos Mokinių mokymosi pasiekimų vertinimo ir vertinimo rezultatų panaudojimo tvarkos aprašu | 2024**–**2026 m.  Administra-  cija,  mokytojai,  klasių vadovai | ML | |
| Du kartus per metus visų mokinių pažanga aptariama Mokytojų tarybos posėdžiuose. Tikslingai ir efektyviai išanalizuojama (100 % mokinių) individuali mokinio ugdymosi pažanga. Priimami sprendimai problemoms šalinti |
| Visi mokytojai naudos pasirinktus vertinimo / įsivertinimo klasėje įrankius (ne mažiau 40 % mokytojų naudos skaitmeninius vertinimo / įsivertinimo įrankius) |
| 2. | Įgyvendinti 5**–**8 kl.,  I g–IV g kl. mokinių asmeninės pažangos planavimo ir reflektavimo sistemą | Ne mažiau kaip 90 % 5**–**8 kl.,  I g–IV g kl. mokinių sistemingai (du kartus per mokslo metus) analizuos savo pažangą, pildydami Asmeninės ūgties stebėjimo dienoraštį. | Iki 2026 m.  5**–**8, I g–IV g kl. mokiniai,  klasių vadovai,  mokytojai | ML | |
| Ne mažiau nei 90 % 5–8, I–IV klasių mokinių sistemingai (kartą per mokslo metus) analizuos savo pažangą trišaliuose pokalbiuose su klasės vadovu ir tėvais (globėjais, rūpintojais) |
| Bent 2 % augs pagrindinio ugdymo pasiekimų patikrinimo (toliau – PUPP) ir brandos egzaminų (toliau – BE) rezultatai |
| 3. | Aktyvinti tėvų (globėjų, rūpintojų) įsitraukimą į mokinio pažangos siekio procesą, stiprinant tėvų (globėjų, rūpintojų) švietimą ir įsitraukimą į bendras veiklas | Parengtos 2024–2026 metų Tėvų (globėjų, rūpintojų) švietimo ir informavimo programos. Įgyvendintos numatytos veiklos | 2024–2026 m.  administra-  cija,  klasių vadovai | ML | |
| 2–3 kartus per mokslo metus organizuojamos 1–12 klasių mokinių tėvų (globėjų, rūpintojų) dienos ir (ar) klasės tėvų (globėjų, rūpintojų) susirinkimai.  2–3 paskaitos, mokymai tėvams (globėjams, rūpintojams) per metus pozityvios tėvystės tema |
| Pateikta bendruomeninių iniciatyvų paraiška.  100 % įgyvendintos numatytos veiklos. | 2024 m.  I pusmetis  Gimnazijos taryba,  Tėvų (globėjų, rūpintojų) komitetas | SB | |
| ***2 uždavinys.*** **Sudaryti sąlygas visapusiam, patyriminiam, inovatyviam ugdymui(-si) organizuoti** | | | | | | |
| 1. | Sukurti visos dienos mokyklą (VDM) | Užtikrintas kiekvieno vaiko saugumas, užimtumas ir visapusis ugdymas.  Veikianti pailgintos dienos grupė.  Neformalaus ugdymo būrelius lankys ne mažiau kaip 60 % mokinių.  Siūloma ne mažiau kaip 20 neformalaus ugdymo programų | 2024–2026 m.  Gimnazijos administraci-  ja, būrelių vadovai | VB | |
| 2. | Turtinti ugdymo turinį ir motyvuoti mokinius bei ugdyti jų praktinius įgūdžius organizuojant ugdomąją veiklą įvairiose edukacinėse erdvėse | Mokytojai, remdamiesi mokyklos ugdymo planu, netradicinių pamokų tvarkaraščiu, atskirais mokyklos direktoriaus įsakymais, ne mažiau kaip 2 kartus per mokslo metus vykdys ugdomąją veiklą kitose edukacinėse aplinkose: muziejuose, bibliotekose, gamtoje ir kt. | 2024–2026 m.  Mokytojai | ML | |
| Aštuoni II–IV gimnazijos klasių mokiniai dalyvaus inžinerijos, gamtos mokslų, verslumo, ekologijos eksperimentinių klasių projekto „Sumanaus moksleivio akademija“ veiklose. Gaus klasės baigimo pažymėjimus. | 2024 m.  I–II ketv.  Gimnazijos  administra-  cija,  karjeros specialistas | SB  ML | |
| 3. | Stiprinti kalbėjimo, komunikavimo ir bendravimo įgūdžius kitomis kalbomis | 100 % įgyvendintos INTERREG VI-Latvijos ir Lietuvos bendradarbiavimo per sieną 2021–2027 projekto „Lingokey“ suplanuotos veiklos | 2024–2026 m.  Darbo grupė | SB  ES  ML | |
| Pasirašytos bendradarbiavimo sutartys ne mažiau kaip su 2 Latvijos Respublikos mokyklomis |
| Užsienio kalbų neformaliuoju būdu mokysis ne mažesnė kaip 15 mokinių grupė |
| 4. | Aktyvinti STEAM veiklas, pagrįstas patirtinio, eksperimentinio ir probleminio ugdymo koncepcija. Rengti mokomųjų dalykų projektinius tiriamuosius, kūrybinius darbus | Pradiniame ugdyme 25 %. gamtamokslinio ugdymo pamokų, pagrindiniame ugdyme 30 % gamtos mokslų pamokų skiriama eksperimentavimui, tyrinėjimui ir praktinių įgūdžių ugdymui | 2024–2026 m.  Mokytojai | ML | |
| Sudaromos galimybės dalyvauti Šiaulių STEAM centre vykdomose veiklose, dalyvauja kasmet ne mažiau kaip 40 %1–8, I–IV gimnazijos klasės mokinių.  Atlikdami teorines ir praktines užduotis mokiniai pagilins STEAM dalykų žinias, ugdysis komunikavimo, kūrybiškumo, pažinimo, skaitmenines kompetencijas |
| Kasmet 100 % II g klasės mokinių parengs metinius tiriamuosius, kūrybinius projektinius darbus.  Ne mažiau kaip kartą per metus Gimnazijoje surengta mokinių tiriamųjų, kūrybinių projektinių darbų konferencija.  Ne mažiau kaip 5 Gimnazijos mokiniai per metus tiriamuosius darbus pristatys kitose šalies mokyklose vystančiose konferencijose |
| 5. | Aktyvinti patyrimines ir sveikatinimo veiklas ikimokykliniame ugdyme | Visų darželio pedagogų dalyvavimas ilgalaikėje kvalifikacijos tobulinimo programoje „Besimokančių darželių tinklas 2024“ | 2024–2026 m.  Gimnazijos administra-  cija,  Ikimokyklinio ugdymo skyriaus pedagogai | ML  SB | |
| Vykdomos ugdomosios veiklos lauke kiekvienoje grupėje kartą per savaitę pagal parengtą STEAM veiklų metinį planą |
| Dalyvauta ne mažiau kaip 25 tarptautiniuose, respublikiniuose, rajoniniuose STEAM projektuose per metus |
| Įrengtos 2 lauko erdvės Ikimokyklinio skyriaus ugdytiniams |
| ***3 uždavinys.*** **Plėtoti ir stiprinti mokytojų profesinį meistriškumą ir bendrąsias kompetencijas, įgyvendinant atnaujintą ugdymo turinį (UTA)** | | | | | | |
| 1. | Parengti ir įgyvendinti pedagogų kvalifikacijos kėlimo metines programas | Bus parengtos ir įgyvendintos 2024–2026 metų (ne mažiau kaip 40 val.) pedagogų kvalifikacijos tobulinimo programos | Kasmet  Gimnazijos administracija | | ML |
| 2. | Tobulinti mokytojų ir švietimo pagalbos specialistų kompetencijas, mokytis drauge ir vieniems iš kitų | 100 % mokytojų ir pagalbos specialistų dalyvaus mokymuose, konferencijose, viešosiose konsultacijose. Bus lankomasi kolegų pamokose (2–3 pamokos per mokslo metus), plėtojama partnerystė (2–3 integruotos pamokos per mokslo metus) | 2024–2026 m.  Mokytojai,  pagalbos mokiniui specialistai | | ML |
| 3. | Įgyvendinti kolegialaus mokymosi ir mainų projektą „Mokymasis be sienų“ | 1, 3, 5, 7, I g klasėse dirbantys mokytojai ves atviras pamokas ir pasidalys gerosiomis ugdymo praktikomis metodinės dienos metu | 2024 m.  II ketvirtis  Metodinė taryba,  mokytojai | | ML |
| 1, 3, 5, 7, I g klasėse dirbantys mokytojai stebės atviras pamokas ir semsis patirties stažuotėje Akmenės Kruopių pagrindinėje mokykloje |
| Gimnazijoje bus organizuotas gerosios patirties sklaidos renginys arba konferencija, kurio metu ne mažiau kaip 4 Gimnazijos mokytojai parengs pranešimus ir pasidalys patirtimi apie mokymosi kitaip patirtis |
| Organizuota pagalbos mokiniui specialistų tarpmokyklinė metodinė diena. Patirtimi dalysis trijų mokyklų – Skaistgirio gimnazijos, Žagarės gimnazijos, Akmenės r. Kruopių pagrindinės mokyklos – pagalbos mokiniui specialistai | 2024 m. vasario mėn.  Pavaduotojas ugdymui,  pagalbos mokiniui specialistai | | ML |
| Organizuota ikimokyklinio ugdymo mokytojų metodinė diena, skirta patyriminių veiklų ir edukacijų sklaidai.  Patirtimi dalysis trijų mokyklų – Skaistgirio gimnazijos, Žagarės gimnazijos, Akmenės r. Kruopių pagrindinės mokyklos – ikimokyklinio ugdymo mokytojai | 2024 m.  IV ketvirtis  Ikimokyklinio ugdymo skyriaus mokytojai | | ML |
| 4. | Atnaujinti ir koreguoti dokumentus pagal UTA (ilgalaikiai planai, programos ir kt.) | Ugdymas planuojamas taip, kad dokumentai padėtų įgyvendinti iškeltus tikslus, vienas kitą papildytų ir derėtų | 2024 m.  balandžio–rugpjūčio mėn. | | ML |
| 5. | Skatinti mokytojus aktyviai vertinti, įsivertinti ir reflektuoti savo veiklą. Atnaujinti mokytojų metinės veiklos įsivertinimo tvarką | Parengta mokytojų ir pagalbos mokiniui specialistų metinės veiklos įsivertinimo tvarka | 2024 m. kovo mėn.  Metodinė taryba | | ML |
| Visi pedagogai (100 proc.) kasmet įsivertins savo veiklą, numatys veiklos tikslus ateinantiems metams | Kasmet  Administracija,  mokytojai | |
| ***4. Uždavinys.*** **Užtikrinti įtraukųjį ugdymą** | | | | | | |
| 1. | Plėtojant savivaldaus mokymosi galimybes gerinti  pamokos vadybą. Pamokose  taikyti aktyvius, įtraukiančius ugdymo metodus | Ne mažiau kaip 80 % mokytojų pamokose vadovaujasi savivaldaus mokymosi principu. Ne mažiau nei 50 % visų pamokų taikomi mokymąsi skatinantys metodai, orientuoti į tyrinėjimą, mokinių patirtį, socialiai aktyvų dalykinių ir bendrųjų kompetencijų ugdymą | 2024–2026 m.  administracija, Metodinė taryba,  mokytojai | | ML |
| 2. | Teikti individualias tikslines konsultacijas ir veiksmingą mokymosi pagalbą kiekvienam mokiniui.  Patraukliai naudoti ugdymo medžiagą, atitinkančią individualius mokinių poreikius | Iki 10 % padidės mokinių, lankančių konsultacijas, skaičius. Sudaromos mobilios grupės mokinių, kurių ugdymo rezultatai nepasiekė reikiamo lygio, spragoms likviduoti | 2024–2026 m.  Mokytojai | | ML |
| 3. | Analizuoti mokinių pasiekimus ir taikyti individualizuoto ir diferencijuoto mokymo  strategijas, orientuotas į kompetencijų ugdymą | Ne mažiau kaip 50 % apklaustų mokinių nurodys, kad yra tenkinami jų ugdymosi poreikiai.  Ne mažiau kaip 50 % mokytojų individualizuos ir diferencijuos mokymo medžiagą ir priemones | 2024–2026 m.  Pavaduotojas ugdymui,  mokytojai | | ML |
| 4. | Stiprinti įtraukiojo ugdymo veiksmingumą | 100 % švietimo pagalbos specialistų ir ne mažiau kaip 80 % mokytojų bus dalyvavę kvalifikacijos tobulinimo renginiuose įtraukiojo ugdymo klausimais.  Mokiniams, turintiems didelių ir vidutinių SUP, 80 % suteikiama reikalinga Gimnazijoje dirbančių specialistų pagalba.  Ne mažiau kaip 5 % gerėja mokinių, turinčių SUP, pažangumas.  Kasmet organizuoti ne mažiau kaip 3 renginiai, skirti mokiniams, turintiems SUP | 2024–2026 m.  Pagalbos mokiniui specialistai  Mokytojai  VGK | | ML |
| Įtraukiojo ugdymo įgyvendinimo stebėsena ir vertinimas:   * mokinio savijauta, įgūdžiai; * mokinio ugdymo(-si) pažanga; * klasės valdymas; * klasės atmosferos kūrimas, klasės bendruomenės telkimas | Kasmet iki birželio 30 d.  VGK | | ML |
| 5. | Įvairiomis formomis skatinti mokinius, padariusius pažangą | Didėja mokinių mokymosi motyvacija ir mokinių, padariusių pažangą, procentas (23 %).  Skatinama ir už neformaliąją veiklą, savanorystę | 2024–2026 m.  Administracija | | ML |
| ***5 uždavinys.*** **Modernizuoti bei kurti patrauklias, mokymąsi skatinančias aplinkas** | | | | | | |
| 1. | Atnaujinti ir modernizuoti Gimnazijos ugdymo aplinkas ir mokymosi priemones pagal parengtą planą, nusistatyti prioritetus vadovėliams įsigyti | Parengtas mokymo ir mokymosi priemonių įsigijimo planas.  Kasmet įsigyjama nauja ir atnaujinama turima skaitmeninė technika | Kasmet iki birželio 1 d.  Metodinė taryba,  metodinių grupių pirmininkai | | ML  ES  SB |
| 2. | Įsigyti ir diegti skaitmenines platformas ir licencijas | Aptartas licencijų (EDUKA, Egzaminatorius.lt) poreikis ir skaičius | Kasmet iki rugpjūčio 31 d.  Pavaduotojas ugdymui | | ML |
| 3. | Įsigyti mobilių baldų | Mobiliais suolais aprūpintos 3 klasės | 2024 m.  Gimnazijos vadovas | | ML |
| 4. | Atnaujinti sporto aikštyną | Higienos normas ir saugos reikalavimus atitinkantis aikštynas sudarys sąlygas ir labiau plėtoti fizinį ir neformalųjį ugdymą | 2024–2026 m.  Gimnazijos vadovas | | VB |

**IX SKYRIUS**

**PLANO STEBĖSENOS SISTEMA**

Šiam strateginiam planui įgyvendinti būtina, kad visa bendruomenė žinotų strateginio plano tikslus ir uždavinius, ir aktyviai dalyvautų įgyvendinant šį Planą, prisiimtų atsakomybę už kasmet įgyvendinamas konkrečias veiklas.

Įgyvendinant šį Planą, tikimasi, kad plėtosis tvarios ir pasidalytosios lyderystės principai, ugdysis ne tik formalūs mokyklos lyderiai, bet ir neformalūs, kurių dėka bendruomenėje būtų formuojamas teigiamas mokyklos įvaizdis ir pagarba jai. Gimnazija yra atvira naujovėms ir idėjoms.

Stebint strateginio plano įgyvendinimo procesą, vykdant jo priežiūrą, laikomasi šių vertinimo principų: kaip mus sekėsi įgyvendinti planą? Kas mums pavyko ar kur mes suklydome? Kodėl? Ko galime pasimokyti? Ką reikėtų pakeisti, jeigu reikia? Svarbu nustatyti, kas mums pavyko, kokią sėkmę patyrėme, o jei klydome, neieškoti, kas yra kaltas, o analizuoti, kodėl darėme klaidas ir kaip jų išvengti ateityje.

Strateginio plano įgyvendinimo stebėsena vykdoma viso jo įgyvendinimo metu. Strateginio plano turinio stebėseną atlieka Strateginio planavimo grupė, kuri kiekvienais metais iki gruodžio 15 d. parengia strateginio plano vykdymo analizę. Analizės duomenys fiksuojami strateginio plano stebėsenos grupės sudarytoje lentelėje:

|  |  |
| --- | --- |
| **Tikslas** | |
| **Uždavinys** | |
| **Priemonės pavadinimas** | **Veiklos rodiklis, rezultatas** |
| 1. |  |
| 2. |  |
| Išvados / pastabos / rekomendacijos |  |

Remiantis šią analize, atsižvelgiant į Gimnazijos įsivertinimo rezultatus, SSGG analizę ir kitų Gimnazijoje atliktų tyrimų rezultatus, nustatomi metiniai veiklos prioritetai ir gali būti koreguojamas Gimnazijos strateginis planas. Gauti rezultatai aptariami Gimnazijos taryboje, Mokinių taryboje, Tėvų (globėjų, rūpintojų) komitete, Mokytojų taryboje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_